Document ID: 32002R0545

Padomes Regula (EK) Nr. 545/2002
(2002. gada 18. marts),
ar ko pagarina finansējumu saskaņā ar Regulas (EEK) Nr. 1035/72 IIa sadaļu apstiprinātiem kvalitātes un realizācijas uzlabošanas plāniem attiecībā uz noteiktiem riekstiem un ceratoniju augļiem un nosaka īpašu atbalstu attiecībā uz lazdu riekstiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā:
(1) Padomes 1972. gada 18. maija Regulas (EEK) Nr. 1035/72 par augļu un dārzeņu tirgus kopīgo organizāciju [4] IIa sadaļā paredzēti dažādi īpaši pasākumi, lai novērstu ražošanas un tirdzniecības iespēju neatbilstību attiecībā uz noteiktiem riekstiem un ceratoniju augļiem; atbalstu saņem ražotāju organizācijas, kas ir īpaši atzītas un kas iesniegušas kompetentās iestādes apstiprinātu plānu produkcijas kvalitātes un realizācijas uzlabošanai.
(2) Īpašais atbalsts, kas piešķirts kvalitātes un realizācijas uzlabošanas plāna sastādīšanai un ieviešanai saskaņā ar Regulas (EEK) Nr. 1035/72 14.d panta 2. punktu, noteikts tikai 10 gadu laikposmam, lai ražotāji varētu pārņemt finansiālo atbildību.
(3) Regula (EEK) Nr. 1035/72 atcelta ar Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [5]; kā norādīts Regulas (EK) Nr. 2200/96 53. pantā, tiesības, ko ražotāju organizācijas ieguvušas no Regulas (EEK) Nr. 1035/72 IIa sadaļas piemērošanas, tomēr jāizmanto tik ilgi, līdz tās ir izsmeltas.
(4) 2000. gadā beidzās vairāku plānu desmit gadu termiņš; attiecībā uz šiem plāniem ražotāji ir tiesīgi pretendēt uz atbalstu arī vienpadsmito gadu saskaņā ar Padomes 2001. gada 19. marta Regulu (EK) Nr. 558/2001, ar ko uz laika posmu līdz vienam gadam pagarina finansējumu dažiem kvalitātes un realizācijas uzlabošanas plāniem, kuri apstiprināti saskaņā ar Regulas (EEK) Nr. 1035/72 IIa sadaļu [6].
(5) 2001. gadā beidzās vairāku papildu plānu desmit gadu termiņš.
(6) Saskaņā ar Regulu (EK) Nr. 2200/96 Komisija nosūtīja Padomei ziņojumu par stāvokli Regulas (EK) Nr. 2200/96 īstenošanā; šajā ziņojumā iekļauts saskaņā ar Regulas (EEK) Nr. 1035/72 IIa sadaļu veikto īpašo pasākumu attiecībā uz riekstiem un ceratoniju augļiem rezultātu apraksts, bet nav izvirzīti galīgie priekšlikumi pastāvīgai atbalsta sistēmai šajā nozarē.
(7) Atzīstot riekstu nozares lielo ekoloģisko nozīmi preterozijas aizsardzībā, ugunsgrēku novēršanā un vietējā ģenētiskā materiāla saglabāšanā, kā arī tās sociālo nozīmīgumu, piesaistot cilvēkus zemei un tādējādi veicinot lauku vides saglabāšanu, ieteicams 2002. gada budžeta ietvaros piešķirt šo plānu finansējumu 2001. gadam tām ražotāju organizācijām, kuru uzlabošanas plānu termiņš beidzas 2001. gadā un kuras joprojām atbilst atzīšanas kritērijiem; finansējumā jāiekļauj tās ražotāju organizācijas, kuru sākotnējo uzlabošanas plānu termiņi beidzās 2000. gadā un kuru finansējumu pagarināja saskaņā ar Regulu (EK) Nr. 558/2001.
(8) Platībās, par kurām ražotāji ir tiesīgi pretendēt uz atbalstu, jāiekļauj tās plānā ietvertās platības, kas apstiprinātas 1990. vai 1991. gadā un pēc tam iekļautas vai pārceltas citā plānā sakarā ar ražotāju organizāciju apvienošanos vai pārņemšanu.
(9) Uz finansējumu var pretendēt tikai tie pieteikumi atbalsta saņemšanai, kas attiecas uz laikposmā līdz 2002. gada 15. jūnijam veikto darbu; plāni, kuru desmit gadu termiņš beidzās pēc 2000. gada 15. jūnija, saskaņā ar Regulu (EK) Nr. 558/2001 bija tiesīgi saņemt Kopienas atbalstu vienpadsmitajam gadam tikai līdz 2001. gada 15. jūnijam; lai ievērotu nepārtrauktību, šiem plāniem būtu jāpiešķir Kopienas atbalsts laikposmā no 2001. gada 15. jūnija līdz 2001. gada 31. decembrim.
(10) Lai vienkāršotu administratīvās procedūras, atbalstu piešķir tikai par tām platībām, par kurām pieteikums atbalsta saņemšanai ir iesniegts plāna termiņa pēdējā gadā.
(11) Laikposms līdz vienam gadam nav pietiekams, lai pabeigtu izrakšanas darbus, kam seko pārstādīšana un/vai šķirņu konversija, kā norādīts 2. panta 1. punktā Padomes 1989. gada 20. marta Regulā (EEK) Nr. 790/89, ar ko nosaka papildu vienotas likmes atbalstu ražotāju organizāciju dibināšanai un maksimālo summu, ko piemēro atbalstam kvalitātes un realizācijas uzlabošanai riekstu un ceratoniju augļu audzēšanas nozarē [7]; maksimālais atbalsts par hektāru tādēļ maksājams par darbībām, kas norādītas minētās regulas 2. panta 2. punktā, Kopienas ieguldījumam nepārsniedzot 75 %.
(12) Nepārtrauktā atbalsta maksājuma laikposmā jāpiemēro īstenošanas noteikumi Komisijas 1989. gada 18. jūlija Regulaai (EEK) Nr. 2159/89, ar ko paredz sīki izstrādātus noteikumus par to, kā piemērot īpašos pasākumus attiecībā uz riekstiem un ceratoniju augļiem, kā paredzēts Padomes Regulas (EEK) Nr. 1035/72 II.a sadaļā.
(13) Lai risinātu problēmu attiecībā uz ekonomikas stāvokli lazdu riekstu nozarē, vienotas likmes atbalsts būtu piešķirams par lazdu riekstiem, kas novākti 2001./2002. tirdzniecības gadā, tām ražotāju organizācijām, kuras saskaņā ar šo regulu nav tiesīgas pretendēt uz uzlabošanas plānu termiņa pagarinājumu,
IR PIEŅĒMUSI ŠO REGULU.
1. pants
Atzītas ražotāju organizācijas, kas nodarbojas ar riekstu un/vai ceratoniju augļu audzēšanu un realizāciju un saņem atbalstu saskaņā ar Regulas (EEK) Nr. 1035/72 IIa sadaļu, un kuru kvalitātes un realizācijas uzlabošanas plāni apstiprināti 1990. vai 1991. gadā, vai kurās ietilpst 1990. vai 1991. gadā apstiprinātās platības, saskaņā ar šīs regulas 2. un 3. pantā izklāstītajiem noteikumiem var lūgt atbalsta turpināšanu šīm platībām turpmākajā laikposmā līdz vienam gadam.
Minētajā laikposmā ražotāju organizācijas turpina īstenot plānu, kas apstiprināts termiņa pēdējam gadam.
Šajā regulā plāna termiņa pēdējais gads ir desmitais gads attiecībā uz 1991. gadā apstiprinātajām platībām un vienpadsmitais gads attiecībā uz 1990. gadā apstiprinātajām platībām, kurām termiņš pagarināts saskaņā ar Regulu (EK) Nr. 558/2001.
2. pants
Atbalstu:
a) maksā tikai par tām platībām, attiecībā uz kurām pieteikums atbalsta piešķiršanai iesniegts par plāna termiņa pēdējo gadu;
b) maksā, nepārsniedzot EUR 241,50 par hektāru, un Kopienas maksimālais ieguldījums šajā summā ir 75 %;
c) piemēro laikposmam līdz vienam gadam pēc plāna termiņa pēdējā gada beigām un ne ilgāk kā līdz 2002. gada 15. jūnijam.
Attiecībā uz plāniem, kas pagarināti saskaņā ar Regulu (EK) Nr. 558/2001 un kuru termiņa pēdējais gads sākas pēc 2000. gada 15. jūnija, ražotāju organizācijas ir tiesīgas saņemt Kopienas atbalstu laikposmā no 2001. gada 15. jūnija līdz termiņa pēdējā gada beigām.
3. pants
Regulu (EEK) Nr. 2159/89 ar attiecīgajām izmaiņām piemēro plāniem, attiecībā uz kuriem atbalstu maksā saskaņā ar 1. pantu.
Vajadzības gadījumā nosaka izpildes papildu pasākumus saskaņā ar Regulas (EK) Nr. 2200/96 46. pantā izklāstīto procedūru.
4. pants
Regulas (EK) Nr. 2200/96 55. pantu aizstāj ar šādu pantu:
"55. pants
Par lazdu riekstiem, kas novākti 2001./2002. tirdzniecības gadā, atbalstu EUR 15/100 kg apmērā piešķir saskaņā ar Regulu (EEK) Nr. 1035/72 vai ar šo regulu atzītām ražotāju organizācijām, kuras īsteno kvalitātes uzlabošanas plānu Regulas (EEK) Nr. 1035/72 14.d panta nozīmē vai darbības programmu 15. panta nozīmē un neizmanto Regulas (EK) Nr. 545/2002 1. un 2. pantā paredzēto atbalstu."
5. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 18. martā

Labels: 17
19
5
7
6